Benke József, directorul unei Asociaţii de Vânătoare şi Pescuit Sportiv din Harghita, a declarat, marţi, corespondentul MEDIAFAX, că acelaşi urs intră de patru nopţi în casele de vacanţă ale oamenilor din comuna Suseni, satul Liban.

”A fost o noapte în care a intrat în trei case, într-o altă noapte a spart un geam al unei gospodării. A fost o situaţie în care a intrat în cămara unei case, iar acolo a găsit o sticlă de afinată. A destupat-o, a băut din ea şi a mâncat afinele, iar apoi a adormit sub primul molid în pădure”, a spus Benke József.

Oamenii bănuiesc că este vorba de acelaşi exemplar, care, potrivit lui Benke József, şi în toamnă a creat probleme. Gospodăriile în care a intrat erau nelocuite.

Proprietarii acestora au sesizat la Primăria Suseni distrugerea uşilor de intrare, a mobilierului şi a proviziilor alimentare.

Primăria solicită acordarea unei derogări pentru recoltarea exemplarului de urs.

Anul trecut, în judeţul Harghita, peste 15 persoane au ajuns la spital după ce au fost atacate de urşi.